李吕
乙巳四月比屋多疹痘虐痢间作五月尽犹未已病
去年秋冬交，白昼雷虺虺。
隆冬忽暝燠，青红开百卉。
雨泽不时下，快雪倾复霁。
井泉傍射鲋，涧水通一遂。
春风二月前，行人汗流背。
倏来夏初中，遽变素商气。
稻谷已三布，进过未鍼水。
复衣日犹寒，重衾夜增被。
燮理失其节，老弱生疵疠。
疹痘无间然，否则得痎痢。
十室闻九病，颜色非人类。
明晨温风届，风候尚云尔。
只愁淫雨歇，炎威火争炽。
烁石更流金，暴烈摧万汇。
皇天本至仁，长怀好生意。
恢网疏不漏，盖高卑听视。
夫谁执其柄，悖谬仍倒置。
感召厥有由，下民亦何罪。
我欲借扶摇，剖心叩玉陛。
九关群虎守，未许凡骨诣。
愿天回光鉴，肃正天之纪。
甲庚先后三，寒暑无骤至。
春荣不妄施，秋敛仍合义。
四序蔑侵陵，功成顺常理。
三垣拱帝座，百辟森列位。
星辰各授职，钧播岂私遗。
巽风司号令，罔或轻行止。
雷霆秉鈇鉞，歼殛必奸宄。
膏润到焦枯，阳和不择地。
幅员几万里，一一防壅蔽。
日月黄道明，泰阶平如砥。
丰穰被率土，寿域包遐迩。
闾阎礼逊兴，鼠偷自不起。
吾皇免焦劳，邻敌望风靡。
圣世作幸民，请从今日始。